Document ID: 32013R0294

REGOLAMENT TAL-KUMMISSJONI (UE) Nru 294/2013
tal-14 ta’ Marzu 2013
li jemenda u jikkoreġi r-Regolament (UE) Nru 142/2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE fir-rigward ta’ ċerti kampjuni u oġġetti li huma eżentati mill-verifiki veterinarji fil-fruntiera skont dik id-Direttiva
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (1), u b'mod partikolari l-Artikolu 5(2), il-punti (b) u (c) tal-ewwel subparagrafu tal-Artikolu 15(1) u t-tieni subparagrafu tal-Artikolu 15(1), l-Artikolu 18(3), punti (a), (b) u (c) tal-ewwel subparagrafu tal-Artikolu 19(4) u t-tieni subparagrafu tal-Artikolu 19(4), l-Artikolu 21(6)(c), l-Artikolu 32(3)(a), punt (d) tal-ewwel subparagrafu tal-Artikolu 40 l-ewwel u t-tielet subparagrafi tal-Artikolu 41(3), l-Artikolu 42(2) u l-Artikolu 45(4) tiegħu,
Billi:
(1)
Ir-Regolament (KE) Nru 1069/2009 jistabbilixxi regoli tas-saħħa pubblika u tal-annimali għall-prodotti sekondarji tal-annimali u derivati minnhom, sabiex jiġu evitati u minimizzati r-riskji għas-saħħa pubblika u tal-animali li ġejjin minn dawn il-prodotti. Dan ir-Regolament jipprevedi wkoll id-determinazzjoni ta’ punt tat-tmiem fil-katina tal-manifattura għal ċerti prodotti derivati li lil hinn minnu ma jkunux aktar soġġetti għar-rekwiżiti ta’ dak ir-Regolament.
(2)
Ir-Regolament tal-Kummissjoni (UE) Nru 142/2011 tal-25 ta’ Frar 2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi skont dik id-Direttiva (2), jistabbilixxi regoli ta’ implimentazzjoni għar-Regolament (KE) Nru 1069/2009, inklużi regoli dwar id-determinazzjoni ta’ punti tat-tmiem għal ċerti prodotti derivati.
(3)
Fl-opinjoni tagħha tas-7 ta' Frar 2011 dwar l-kapaċità tal-proċessi oleokimiċi li jimminimizzaw ir-riskji possibbli marbuta mat-TSE f’prodotti sekondarji tal-annimali tal-Kategorija 1 (3), l-Awtorità Ewropea dwar is-Sigurtà fl-Ikel (EFSA) ikkonkludiet li r-riskji dwar it-tixrid ta’ Enċefalopatiji Sponġiformi Trasmissibbli (TSE) huma mnaqqsa b’mod sinifikanti wara l-ipproċessar tal-materjal tal-Kategorija 1 bil-qsim idrolitiku u l-idroġenazzjoni tax-xaħam. Madankollu, jeżistu xi inċertezzi fir-rigward tat-tnaqqis tal-infettività tat-TSE fi prodotti oleokimiċi ġejjin mill-materjal tal-Kategorija 1. Għal dik ir-raġuni, ma jistax jitqies fiż-żgur li dawk il-prodotti huma ħielsa mill-infettività u għalhekk jistgħu joħolqu riskju li kieku jiddaħħlu fil-katina alimentari u tal-għalf. Konsegwentement, l-Artikolu 3 tar-Regolament (UE) Nru 142/2011 u l-Annessi XIV u XV tiegħu għandhom jiġu emendati skont dan.
(4)
L-Artikolu 18(1) tar-Regolament (KE) Nru 1069/2009 jipprovdi għal derogi għall-użu ta’ materjali tal-Kategorija 2 u tal-Kategorija 3 għat-tagħlif ta’ ċerti annimali li ma jidħlux fil-katina tal-ikel, inklużi annimali taċ-ċirku. Minħabba li ċerti annimali taċ-ċirku jappartjenu għal speċi li normalment tintuża għall-produzzjoni tal-ikel, huwa neċessarju li t-tmigħ ta’ dawk il-materjali lil annimali taċ-ċirku ikun soġġett għall-kundizzjonijiet stipulati fl-Artikolu 13 tar-Regolament (UE) Nru 142/2011.
(5)
L-Artikolu 19(1)(f) tar-Regolament (KE) Nru 1069/2009 jipprovdi għal deroga għar-rimi ta’ naħal u ta’ prodotti sekondarji tal-apikultura billi jinħarqu jew jindifnu fuq il-post, b’kundizzjonijiet li ma jħallux it-tixrid ta’ riskju għas-saħħa pubblika u tal-annimali. L-Artikolu 15(c) tar-Regolament (UE) Nru 142/2011 jirreferi għal regoli speċjali għall-ġbir u r-rimi ta’ naħal u prodotti sekondarji tal-apikultura. Il-frażi introduttorja ta' dak l-Artikolu għandu għalhekk jiġi kkoreġut skont dan b’referenza għal regoli speċjali għall-ġbir u r-rimi ta’ naħal u prodotti sekondarji tal-apikultura.
(6)
L-Artikolu 36(3) tar-Regolament (UE) Nru 142/2011 jipprovdi għal perjodu tranżitorju sal-31 ta’ Diċembru 2012 għar-rimi ta' kwantitajiet żgħar ta' materjal tal-Kategorija 3 imsemmi fl-Artikolu 10(f) tar-Regolament (KE) Nru 1069/2009. Dak il-perjodu tranżitorju għandu jiġi estiż għal sentejn addizzjonali waqt li għandha tinġabar aktar dejta dwar il-ġbir, it-trasport u r-rimi ta’ materjali tal-Kategorija 3 ikkonċernati.
(7)
Il-proteina pproċessata mill-annimali derivata minn prodotti sekondarji mill-annimali, minbarra dawk il-materjali tal-Kategorija 3 imsemmijin fl-Artikolu 10(n), (o) u (p) tar-Regolament (KE) Nru 1069/2009, jistgħu jintużaw bħala ingredjent għall-produzzjoni ta’ ikel ipproċessat għall-annimali domestiċi. Il-proteina pproċessata tal-annimali m’għandhiex tiġi ddikjarata bħala ikel għall-annimali domestiċi sakemm ma tkunx imħallta fi proporzjonijiet xierqa ma’ sustanzi oħrajn tal-għalf li normalment ikunu kkunsmati mill-ispeċji relevanti ta’ annimali domestiċi. Madankollu, il-produttur ta’ proteina pproċessata tal-annimali jista’ jibgħat il-prodott lid-detenturi ta’ kennels rikonoxxuti jew ta’ ċorma klieb (tal-kaċċa) u għat-tmigħ ta' klieb u qtates f’kennijiet għall-produzzjoni ta' għalf imħallat għall-klieb u l-qtates. F'każ bħal dan, il-prodott irid jiġi ddikjarat u ttikkettjat bħala proteina pproċessata tal-annimali. Fil-każ tal-esportazzjoni ta' proteini tal-annimali pproċessati barra mil-leġiżlazzjoni dwar prodotti sekondarji li ġejjin mill-annimali, japplikaw ukoll id-dispożizzjonijiet tar-Regolament (KE) Nru 999/2001 tal-Parlament Ewropew u tal-Kunsill (4). Skont il-punt E2 tal-Parti III tal-Anness IV tar-Regolament imsemmi qabel l-esportazzjoni ta’ proteina pproċessata tal-annimali trid tkun soġġetta għal ftehim bil-miktub bejn l-Istati Membri tal-oriġini tal-proteina pproċessata tal-annimali u l-pajjiż terz tad-destinazzjoni. Obbligu bħal dan ma jeżistix fil-każ ta’ esportazzjoni tal-ikel għall-annimali domestiċi. Minħabba r-riskju osservat ta’ użu mhux xieraq tar-regoli dwar l-esportazzjoni ta’ proteina pproċessata tal-annimali, hija meħtieġa definizzjoni aktar preċiża tal-ikel tal-annimali.
(8)
It-trasformazzjoni ta’ prodotti sekondarji tal-annimali u ta’ prodotti derivati f’bijogass hija awtorizzata skont ir-Regolament (KE) Nru 1069/2009. Il-produzzjoni tal-bijogass iwassal għall-ġenerazzjoni ta' solidi jew frazzjonijiet likwidi. Huwa neċessarju li jiġi ċċarat li r-rekwiżiti dwar ir-rimi ta' dawk ir-residwi japplikaw għaż-żewġ frazzjonijiet.
(9)
Fl-opinjoni tagħha tat-30 ta' Novembru 2010 dwar ir-riskji abijotiċi għas-saħħa pubblika u tal-annimali tal-gliċerina bħala prodott sekondarju mill-produzzjoni tal-biodiżil mill-prodotti sekondarji tal-annimali (ABP) u żjut veġetali tal-Kategorija 1 (5), l-EFSA għarfet li l-gliċerina li jkunu ġiet ipproċessata bil-metodu 1 imsemmi fil-Kapitolu III tal-Anness IV tar-Regolament (UE) Nru 142/2011 għall-produzzjoni ta’ biodiżil hija materjal sikur fir-rigward tar-riskju tat-TSE. Il-gliċerina bħala prodott sekondarju mill-produzzjoni tal-bijodiżil tista’ tiġi ttrasformata f’bijogass u residwu tad-diġestjoni wara l-produzzjoni tal-bijogass u tiġi applikata lill-art mingħajr riskju għas-saħħa pubblika u tal-annimali fi ħdan it-territorju nazzjonali tal-Istat Membru produttur, soġġett għad-deċiżjoni tal-awtorità kompetenti.
(10)
Prodotti sekondarji tal-annimali imsemmija fl-Artikolu 13(f) tar-Regolament (KE) Nru 1069/2009 jistgħu jiġu applikati lill-art mingħajr ipproċessar jekk l-awtorità kompetenti ma tikkunsidrax li huma ta' riskju għat-tixrid ta' xi mard serju li jittieħed. L-istess prodotti jistgħu jiġu ttrasformati f’kompost jew f’bijogass mingħajr ipproċessar minn qabel.
(11)
Il-kliem standard għad-deskrizzjoni ta’ prodotti sekondarji tal-annimali u prodotti derivati fil-kummerċ bejn l-Istati Membri iddikjarati fl-Anness VIII tar-Regolament (UE) Nru 142/2011 irid ikun viżibbli u leġġibbli fuq l-imballaġġ, il-kontenitur jew il-vettura waqt it-trasport u l-ħażna. Il-lista ta’ kliem standard għandha tiġi estiża sabiex tqis il-kummerċ fid-demel ipproċessat.
(12)
L-Artikolu 48 tar-Regolament (KE) Nru 1069/2009 jeħtieġ li l-operaturi jinformaw lill-awtorità kompetenti tal-Istat Membru tad-destinazzjoni dwar l-intenzjoni tagħhom li jintbagħtu kunsinni ta’ materjali tal-Kategorija 1 jew 2. L-Istati Membri jistgħu jikkonkludu ftehimiet bilaterali biex jipprovdu s-servizzi tal-faċilitajiet tagħhom għall-iskop tal-ħruq tal-annimali domestiċi minn Stati Membri oħra li għandhom fruntiera komuni. F’każijiet bħal dawn, ir-rekwiżit stabbilit fl-Artikolu 48(1) sa (3) tar-Regolament (KE) Nru 1069/2009 jippreżenta piżijiet amministrattivi addizzjonali li mhumiex neċessarji.
(13)
Il-Kapitolu II tal-Anness X tar-Regolament (UE) Nru 142/2011 jistipula rekwiżiti speċifiċi għal prodotti dderivati li huma maħsuba għall-produzzjoni ta' materjali tal-għalf. Il-kliem tad-deroga għat-tqegħid fis-suq tal-ħalib ipproċessat skont l-istandards nazzjonali għandhom jiġu emendati sabiex jirreferu wkoll għal prodotti b'bażi ta’ ħalib u prodotti dderivati mill-ħalib biex b'hekk jallinjaw il-Parti II tat-Taqsima 4 ta’ dak il-Kapitolu mad-dispożizzjonijiet fl-Artikolu 10 tar-Regolament (KE) Nru 1069/2009, b’mod partikolari l-punt (f) tiegħu mal-awtorizzazzjoni tal-ipproċessar ta' ċertu għalf f'materjal għat-tmigħ ta' annimali tat-trobbija għajr għall-annimali tal-pil.
(14)
Meta oġġetti tal-ikel li qabel kien fihom ingredjenti ta' oriġini mill-annimali jintużaw bħala materjal ta’ sors għall-produzzjoni tal-għalf għal annimali mrobbijin fi rziezet, japplikaw rekwiżiti speċifiċi sabiex jipprevjenu r-riskju tat-tixrid tal-mard għal annimali. Madankollu, jekk dawk li kienu oġġetti tal-ikel ma fihomx laħam, ħut jew prodotti tagħhom, l-użu tagħhom għall-produzzjoni tal-għalf destinat għal annimali mrobbija fl-irziezet għandu jkunu permess, sakemm huma ma joħolqux xi riskju ta’ tixrid ta’ mard li jittieħed mill-bnedmin jew mill-annimali.
(15)
L-Artikolu 32 tar-Regolament (KE) Nru 1069/2009 jistabbilixxi l-kundizzjonijiet għat-tqegħid fis-suq u l-użu ta’ fertilizzanti organiċi u materjali li jtejbu l-ħamrija. Dawk il-prodotti jistgħu jiġu prodotti minn materjali tal-Kategorija 2 u 3 skont ir-rekwiżiti stabbiliti fl-Anness XI tar-Regolament (UE) Nru 142/2011. Fil-każ ta’ proteina pproċessata tal-annimali ta’ materjal tal-Kategorija 3, għandhom jiġu rispettati rekwiżiti speċifiċi ta' produzzjoni stabbiliti fil-Kapitolu II tal-Anness X tar-Regolament (UE) Nru 142/2011 inkluż għall-proteina pproċessata tal-annimali fejn tkun maħsuba esklussivament għal użu fl-ikel għall-annimali domestiċi. Għal raġunijiet ta’ ċarezza huwa meħtieġ li jiġi emendat l-Anness XI tar-Regolament (UE) Nru 142/2011 u li jiġu introdotti referenzi għal xi l-istandards tal-ipproċessar għal proteini tal-annimali pproċessati.
(16)
Għall-promozzjoni tax-xjenza u r-riċerka fil-bijodiversità, għandha tingħata deroga lir-repożitorji, lill-organizzazzjonijiet xjentifiċi u lill-mużewijiet rigward il-ġbir, it-trasport u l-użu ta' annimali jew partijiet ta’ annimali ippreservati fil-midja, integrati kompletament fil-micro-slides jew bħala kampjuni ġenetiċi pproċessati. Ir-rekwiżiti dwar trofej tal-kaċċa u preparazzjonijet oħra kif stabbiliti fil-Kapitolu VI tal-Anness XIII tar-Regolament (UE) Nru 142/2011 għandhom jiġu emendati skont dan.
(17)
It-Tabella 2 tat-Taqsima 1 tal-Kapitolu II tal-Anness XIV tar-Regolament (UE) Nru 142/2011 jistabbilixxi r-rekwiżiti għal importazzjonijiet ta' prodotti sekondarji mill-annimali fl-Unjoni. Il-kliem ta' ċerti partijiet minn Tabella 2 għandu jitqieghed b’mod aħjar sabiex tingħata informazzjoni aktar ċara. Fil-każ ta' ċerti prodotti li jistgħu jikkonsistu minn prodotti sekondarji tal-annimali ta’ annimali differenti, il-lista tal-pajjiżi terzi awtorizzati għall-importazzjoni tal-prodotti sekondarji minn annimali tal-ispeċi rilevanti fit-Tabella 2 għandha tiġi emendata skont dan. Il-bidliet għandhom ikunu riflessi fiċ-ċertifikati korrispondenti stabbiliti fl-Anness XV ta' dak ir-Regolament.
(18)
L-ikel għall-annimali domestiċi jista’ jiġi prodott minn kwalunkwe materjal tal-Kategorija 3 ħlief minn materjali tal-Kategorija 3 msemmijin fl-Artikolu 10(n), (o) u (p) tar-Regolament (KE) Nru 1069/2009. L-istess regoli li japplikaw għall-kummerċjalizzazzjoni ta’ ikel għall-annimali domestiċi fi ħdan l-UE għandhom ikunu applikabbli wkoll għall-importazzjoni minn pajjiżi terzi. Iċ-Ċertifikat tal-Kapitolu 3(B) tal-Anness XV tar-Regolament (UE) Nru 142/2011 għandu jiġi estiż b’referenza għall-Artikolu 10(c) tar-Regolament (KE) Nru 1069/2009.
(19)
Ċerti rekwiżiti dwar l-importazzjoni ta’ demm u prodotti tad-demm għandhom jiġu ċċarati, b'mod partikolari dawk dwar l-oriġini tad-demm. Id-demm għandu jiġi minn sorsi sikuri li jistgħu jkunu biċċerija approvata skont il-leġiżlazzjoni tal-UE, biċċerija approvata permezz tal-leġiżlazzjoni nazzjonali ta’ pajjiż terz jew minn annimali ħajjin imrobbija għal skopijiet bħal dawn. Id-demm minn sorsi sikuri bħal dawn jista’ wkoll jiġi mħallat. Hemm bżonn li jinbidel it-test taċ-ċertifikati rilevanti skont dan. L-Anness XIV u ċ-ċertifikati tas-saħħa stipulati fil-Kapitoli 4(A), 4(C) u 4(D) tal-Anness XV tar-Regolament (UE) Nru 142/2011 għandhom għalhekk jiġu emendati.
(20)
L-Anness XVI tar-Regolament (UE) Nru 142/2011 jistipula regoli dwar kontrolli uffiċjali għat-tagħlif ta’ għasafar nekrofaċi b’materjal tal-Kategorija 1. Skont l-Artikolu 18 tar-Regolament (KE) Nru 1069/2009, l-awtorità kompetenti tista’ tawtorizza li l-materjal tal-Kategorija 1 jintuża bħala għalf għal speċijiet fil-periklu jew protetti ta’ għasafar nekrofaġi u speċijiet oħra li jgħixu fil-ħabitat naturali tagħhom. Ir-regoli eżistenti dwar kontrolli uffiċjali għat-tagħlif ta’ għasafar nekrofaċi għandhom għalhekk jiġu estiżi għall-annimali kollha li jistgħu jingħataw l-awtorizzazzjoni biex jingħalfu bil-materjal tal-Kategorija 1 skont l-Anness VI tar-Regolament (UE) Nru 142/2011.
(21)
Ir-Regolament (UE) Nru 142/2011 għandu għalhekk jiġi emendat skont dan.
(22)
Sabiex jiġi evitat ix-xkiel għall-kummerċ, għandu jiġi stabbilit perjodu tranżitorju li matulu l-importazzjonijiet tal-prodotti li għalihom japplikaw id-dispożizzjonijiet tar-Regolament (UE) Nru 142/2011, kif emendat minn dan ir-Regolament, għandhom jiġu aċċettati mill-Istati Membri skont ir-regoli fis-seħħ qabel id-dħul fis-seħħ/data tal-applikazzjoni ta' dan ir-Regolament.
(23)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
Ir-Regolament (UE) Nru 142/2011 għandu jiġi emendat kif ġej:
(1)
Fl-Artikolu 3, il-punt (i) jiġi mibdul b'dan li ġej:
“(i)
il-gażolina u l-fjuwils li jissodisfaw ir-rekwiżiti speċifiċi għall-prodotti mill-proċess katalitiku b'bosta stadji għall-produzzjoni ta’ fjuwils li jistgħu jiġġeddu stabbiliti fil-punt 2(c) tat-Taqsima 3 tal-Kapitolu IV tal-Anness IV;
(j)
il-prodotti oleokimiċi dderivati minn xaħmijiet imdewba u li jissodisfaw ir-rekwiżiti stabbiliti fil-Kapitolu XI tal-Anness XIII.”;
(2)
L-Artikolu 13 għandu jiġi emendat kif ġej:
(a)
fil-paragrafu 1, il-punt (e) huwa mibdul b’dan li ġej:
“(e)
dud u ħniex għal lixka tas-sajd.
(f)
annimali taċ-ċirku.”;
(b)
fil-paragrafu 2, il-punt (e) huwa mibdul b’dan li ġej:
“(e)
dud u ħniex għal lixka tas-sajd.
(f)
annimali taċ-ċirku”;
(3)
Fl-Artikolu 15, il-frażi ta’ introduzzjoni għandha tinbidel b’dan li ġej:
“Jekk l-awtorità kompetenti tawtorizza r-rimi ta’ prodotti sekondarji tal-annimali skont id-deroga msemmija fl-Artikolu 19(1)(a), (b), (c) (e) u (f) tar-Regolament (KE) Nru 1069/2009, ir-rimi għandu jkun konformi mar-regoli speċjali li ġejjin stabbiliti fil-Kapitolu III tal-Anness VI:”
(4)
Fl-Artikolu 36(3) id-data“il-31 ta’ Diċembru 2012” għandha tinbidel bid-data“il-31 ta' Diċembru 2014”.
(5)
L-Annessi I, IV, V, VI, VIII, X, XI u l-Annessi minn XIII sa XVI huma emendati skont l-Anness ta’ dan ir-Regolament.
Artikolu 2
Għal perjodu tranżitorju sas-26 ta’ Diċembru 2013, il-konsenji ta’ prodotti sekondarji mill-annimali u ta’ prodotti dderivati akkumpanjati minn ċertifikat tas-saħħa, li ġie mimli u ffirmat skont il-mudell stabbilit fil-Kapitoli 3(B), 3(D), 4(A), 4(C), 4(D), 6(A), 8, 10(B), 11, 14(A) u 15 tal-Anness XV tar-Regolament (UE) Nru 142/2011 fil-verżjoni tiegħu qabel id-data tad-dħul fis-seħħ ta’ dan ir-Regolament għandhom ikomplu jiġu aċċettati għall-importazzjoni fl-Unjoni, sakemm iċ-certifikati kienu mimlija u ffirmati qabel is-26 ta’ Ottubru 2013.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu japplika mill-15 ta’ Marzu 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Marzu 2013.

Labels: 1
17
14
3
6